Nýlega uppgötvuð forn-egypsk borg þykir einhver merkilegasti fornleifafundur í landinu síðan grafhýsi Tutankhamuns fannst. Borgin er sögð frá gullaldarárum faraóa, fyrir um 3.000 árum.
Al Jazeera hefur eftir Zahi Hawass, sérfræðingi í sögu og tungu Forn-Egypta, að gullna borgin sé fundin. Hún fannst við uppgröft nærri Luxor, í dali konunganna, mitt á milli hofa Ramsesar III og Amenhoteps III. Borgin er í um 500 kílómetra fjarlægð frá Kaíró. Auk húsarústa hafa munir á borð við skartgripi, leirker og steina með kennimerki faraósins Amenhotep III fundist. Hawass telur borgina hafa verið reista á tímum Amenhoteps III, sem er talinn hafa dáið um 1354 fyrir okkar tímatal.
Uppgröftur hófst í september í fyrra. Sjö mánuðum síðar eru nokkur hverfi borgarinnar komin í ljós. Þar á meðal hefur fundist fornt bakarí með ofnum og geymslu. Í fréttatilkynningu fornleifafræðinganna segir að minjarnar hafi legið þarna óhreyfðar í þúsundir ára, og skildar eftir líkt og borgarbúar hafi yfirgefið þær í gær. Betsy Bryan, prófessor í egypskri list og fornleifafræði við Johns Hopkins háskólann, segir í samtali við Al Jazeera að fundurinn veiti einstaka innsýn í líf Forn-Egypta á þeim tímum sem veldi þeirra var hvað auðguast.
Fornleifafræðingarnir kveðast vongóðir um að finna fleiri verðmæti. Þeir hafa fundið fjölda grafhýsa sem svipar til þeirra sem fundust í dal konunganna á sínum tíma.